Referat af

**Ordinær generalforsamling, den 7. juni 2014 kl. 10.00**

**på Hotel Tannishus, Tversted**

Bestyrelsen, Henning Bak (formand), Søren Steensen (kasserer), Peder Norman Pedersen og Poul Holm (sekretær) var mødt. Kaj Vestergaard har meldt forfald.

37 lodsejere (nogle med ægtefæller) var mødt.

For generalforsamlingen forelå følgende dagsorden:

1. Valg af dirigent
2. Formandens beretning
3. Godkendelse af regnskab for 2013
Regnskab for 2013 er vedhæftet.
4. Fastsættelse af kontingent for 2014
Bestyrelsen foreslår kontingentet uændret til 500 kr.
5. Indkomne forslag
a) Hans Dreyer har den 14. marts 2014 stillet følgende forslag:
Jeg vil foreslå, at det bliver muligt for de stemmeberettigede lodsejere at kunne stemme på vejlavets generalforsamling pr. skriftlig fuldmagt til en anden stemmeberettiget, der giver møde på generalforsamlingen – eller ved skriftlig fuldmagt til bestyrelsen.
6. Valg af 2 medlemmer til bestyrelsen
Peder Norman Pedersen og Poul Holm er på valg og begge er villige vil at modtage genvalg.
7. Eventuelt

Formanden bød velkommen og rettede en særlig velkomst til Vester Klitvej 14B, som er flyttet ind i år.

Formanden foreslog, at forsamlingen påbegyndte behandlingen af dagsordenen.

**Ad punkt 1 – valg af dirigent**

Formanden efterlyste forslag til dirigent.

Niels Henning Nielsen blev uden modkandidater valgt som dirigent.

Dirigenten konstaterede, at generalforsamlingen var lovligt indkaldt med en dagsorden, udsendt den 4. maj 2014.

Følgende lodsejere konstateredes mødt:

Mellemklitvej

nr. 24 (Ebbe Knudsen for Søren Knudsen), nr. 28.

Vester Klitvej

Nr. 3, 4 A, 4 B, 6, 12, 14 B, 16, 20, 24 og 32.

Spættevej

Nr. 3, 4, 6, 8, 10, 11.

Ålehulsvej

Nr. 3 og 5.

Kirsten Hahn (Vesterklitvej 16) bemærkede under navneopråbet, at hendes hus formentlig skifter adresse til Vesterklitvej 18.

**Ad punkt 2 – formandens beretning**

Vores opgave er vedligeholdelse af veje og dræn - sidste sommer var meget tør og derfor holdt vejene sig super hele sommeren og efteråret, så det ikke var nødvendigt at gøre noget ved dem. Der var heller ikke problemer med drænene. Men så kom der en våd vinter, og det gik hårdt ud over vejene, så det blev en større bekostning her i foråret. Sædvanen tro blev arbejdet udført af Kjeld, som har kørt mange læs grus på vejene.

Nogle var flinke til at bruge vores grus depoter, som faktisk alle blev tømt. De blev efterfyldt her i det tidlige forår.

Kaj og jeg gennemgik i vinter vores vandløb/dræn og konstaterede, at de fungerede og grundvandet stod lavt flere steder. Så der var ikke megen vand i rørene.

Der blev startet en nybyggeri på Vester Klitvej, som afstedkom, at vejen over en strækning på knap 100 meter blev kørt voldsomt op bl.a. pga. af den megen regn. Vejen er nu retableret ligesom vi måtte skifte et stykke drænrør som var kørt i smadder. Der er udsendt regning til bygherren, jf. vores vedtægter.

Der er sat hvide kantpæle op på stedet for at forhindre, at bilerne i fremtiden kommer ud i rabatten og ødelægger drænet. Vejen er samtidig skubbet mod nord, og vi har klippet træer og buske ind, så der er mere plads.

Vi havde slamsuger ude til at spule rørene på Vester Klitvej, og da vi nu havde slamsugeren ude, blev også drænet mellem Spættevej og Ålehulsvej – som traditionen tro ofte sander til – også spulet.

Som de fleste nok har set har vi fået 30 km zone i området i samarbejde med Drosselvej. Vi har i år etableret et bump på Vester Klitvej ved Spættevej i forbindelse med vedligeholdelsen, og vi håber, at alle respekterer det og får gæster at gøre det samme.

Vi har endvidere nu fået lavet en hjemmeside der hedder [www.vesterklit.dk](http://www.vesterklitvej.dk) der er ikke kommet meget på den endnu, men det kommer. Det har vores sekretær Poul lovet.

Peder har vedligeholdt klipning af stien til stranden og han vil gerne fortsætte med det - til samme pris.

På sidste generalforsamling blev der talt om hegnet ved Dreyers ejendom på Vester Klitvej (lige over for stien til stranden). Der var opsat ny pigtråd. Jeg rettede i den anledning rettede henvendelse til kommunen om en sådan opsætning. Jeg fik senere den tilbagemelding, at det ikke var i strid med reglerne. Jeg vil bemærke, at det ikke ser kønt ud eller er hensigtsmæssigt over for dyr, og jeg kan ikke umiddelbart se noget formål med det. Bestyrelsen foretager sig ikke yderligere i den sag, da det også ligger uden for vores område jf. vedtægterne.

Vi har været til et fællesmøde med andre grundejerforeninger i området. Der blev talt om meget forskelligt – men der blev ikke udmønter i noget konkret som sådan, ud over, at vores vejlav blev enig med grundejerforeningen på Gøgevej, om at lave hul i volden på Ålehulsvej/Gøgevej, således det bliver lettere for cyklister og gående at passere igennem. Arbejdet er udført i år.

Ja så kom skiltekrigen - flere har modtaget et 3 sider tæt skrevet brev fra vores nabo- vejlav på Mellemklitvej.

Det hele startede med, at jeg rettede henvendelse til John Green-Andersen på Nordlysvej for at få telefonnummer på den nye formand for vejen. Jeg havde en kort samtale med ham, men kunne ikke få et telefonnummer. 3 dage efter lå et brev i min postkasse og skiltene var malet over samme dag.

Jeg rettede henvendelse til den nye formand for Mellem Klitvej. Vi fik en god dialog, som resulterede i, at vi lavede en aftale. Hun meddelte dog senere, at hun havde afleveret formandskabet tilbage til John Green-Andersen. Han ringede til mig senere på året og beskyldte mig – os for at have fjernet tavlen, som havde opsat på hjørnet af Spættevej-Mellem Klitvej, og jeg/vi ville blive politianmeldt.

Jeg fortalt ham kort og godt, at en sådan beskyldning ville jeg ikke finde mig og dersom han gjorde det, ville han få en injuriesag på halsen. Samtalen blev derefter afbrudt af mig.

Jeg har ikke svaret på hans brev som han har omdelt, da tonen i brevet ikke ville føre noget med sig.

Som man kan se ud af hans brev, er han godt orienteret om, hvad der sker på vores generalforsamling, det er da fint, men han sidder selv egenrådig uden bestyrelse eller andet.

En grundejer har været i dialog med John Green-Andersen, og han vil givet redegøre for sin sags forløb.

Den 24. maj modtog jeg diverse skrivelser og et brev med trussel om, at det vil blive sent til kommunen, dersom vi ikke har etableret chikane på vejen senest 4. juni d.å. – Jeg kan tilføje, at Kjeld havde fået besked på at lave chikanen i forbindelse med vejvedligeholdelsen.

En anden skilte sag opstod i det tidlige forår, hvor grundejere på Vester Klitvej 16 - 20 havde opsat et skilt med motorkørsel forbudt og tekst. Skiltet var blevet gravet op og fjernet - og var ikke at finde.

Vejlavet har intet haft med dette skilt at gøre, da det var opsat på de pågældende grundejeres private vej.

Det er så det som er passeret i årets løb.

Under den efterfølgende debat nævnte Hugo Weesgaard (Vester Klitvej 20), at det var ham, der sammen med ejerne af Vesterklit vej 16 og 22 havde opsat et skilt (som kostede flere tusinde kroner) for at undgå, at turister parkerede på de pågældende grundes græsplæner. Skiltet viste al indkørsel forbudt med en undertavle, der viste, at indkørsel til de pågældende lodsejere var tilladt for dem, der havde ærinde til ejendommene (posten, renovation m.v.) Da skiltet ikke kan forsvinde af sig selv, må der være én, der har gravet det op. Han vil derfor overveje, hvad det rigtige er.

Der var ikke fra forsamlingen bemærkninger til, at der (på ny) opsættes et skilt, der viser, at der ikke kan køres ind ad vejen med henblik på parkering, men at der naturligvis er adgang for dem, der har ærinde til de pågældende ejendomme.

Poul Holm (Spættevej 10) supplerede med oplysninger om det hastighedsskilt (30 km/t), der ud for hans ejendom på Mellemklitvej har været opsat, men blev fjernet, hvorefter det blev opsat igen på hans grund og derefter nedtaget og opsat på den anden side af vejen (ud for Mellemklitvej 18). Skiltet står ikke i Vesterklitvejs vejlavs område. Der er fra kommunen givet tilladelse til opsætning af skiltet til Grundejerforeningen Mellemklitvej, selv om det har vist sig, at en sådan grundejerforening ikke eksisterer. Poul Holm finder skiltet stærkt problematisk, dels fordi det er opsat i hans udsigtslinie (der ganske vist er reduceret på grund af de pågældende lodsejeres ulyst til at holde beplantningen nord for Mellemklitvej nede), dels er inderligt overflødigt, fordi der allerede er skiltet med hastighedsbegrænsning ved indkørslen i området (ved Plantørvej og Drosselvej). Poul Holm har rettet henvendelse om skiltet til Hjørring Kommune og har de bedste forhåbninger om, at skiltet bliver fjernet.

Marianne Nevermann (Spættevej 8) bemærkede, at hun ikke har fjernet det oprindeligt opsatte hastighedsbegrænsningsskilt, selv om hun er blevet forskyldt for det.

Der blev fra salen rejst spørgsmål om betaling for skader på vejene i forbindelse med byggeri.

Dirigenten oplyste, at der i forbindelse med byggeri betales et fast ekstraordinært bidrag til vejlavet på 2.500 kr., som anvendes til opretning af skader.

**Ad punkt 3 - Godkendelse af regnskab for 2013**

Kassereren gennemgik regnskabet og bemærkede, at udgiften til snerydnng vedrører en snerydning i 2012, hvor regningen først er modtaget i 2013.

Regnskabet godkendtes.

**Ad punkt 4 – Fastsættelse af kontingent**

Der var ingen bemærkninger til bestyrelsens forslag om uændret kontingent for 2014 på 500 kr. Forslaget blev derfor vedtaget.

**Ad punkt 5 – Indkomne forslag fra medlemmerne**

Hans Dreyers forslag om mulighed for at stemme ved fuldmagt til et andet medlem eller til bestyrelsen, blev sat til debat. Forslaget indebærer en vedtægtsændring. Der er ikke i vedtægterne bestemmelser om vedtægtsændringer.

Der var ingen indvendinger imod forslaget, som blev vedtaget.

**Ad punkt 6 – valg af 2 medlemmer til bestyrelsen**

Peder Norman Pedersen og Poul Holm bekræftede, at de var villige til genvalg.

Der var ikke andre forslag og de blev valgt.

**Ad punkt 7 – Eventuelt**

Weesgaard henstillede til bestyrelsen at rette henvendelse til kommunen for at sikre, at Flodbækken har et lige udløb, således at klitterne ikke beskadiges

Poul Holm bemærkede, at vejlavets hjemmeside hedder [www.vesterklitvej.dk](http://www.vesterklitvej.dk). Hjemmesiden er ikke færdigkonstrueret og derfor endnu ikke klar til brug. Der vil blive givet besked, når hjemmesiden er klar. Bestyrelsen har indgående drøftet hjemmesidens navn. Valget er faldet på det mest nærliggende, men ulempen ved dette navn er, at grundejerforeningen i naboområdet mod vest (Gøgevej m.v.) kalder sig Vesterklit og også har domænenavnet vesterklit.dk.

Reviderede vedtægter med ændringerne fra 2013 og den netop vedtagne vil blive udsendt.

Bestyrelsen blev opfordret til at sørge for, at det affald, der er samlet sammen ved udløbet af Hahns sti i stranden, fjernes.

Formanden takkede dirigenten for kompetent ledelse af mødet og ønskede alle en god sommer.

Generalforsamlingen hævet.

Efter generalforsamlingen konstituerede bestyrelsen sig således:

* Henning Bak (formand) tlf 2250 4399, henning.bak@mail.dk
* Kaj Vestergaard tlf 2920 8700, kaj.vestergaard@oncable.dk
* Søren Steensen tlf.2526 8393,helledisteensen@stofanet.dk
* Peder Norman Pedersen tlf 9892 0836, pnp@ucn.dk
* Poul Holm (sekretær) tlf 2299 6698, poulholm@mail123.dk

For referatet:

Poul Holm